ऋतु दादू की कहानी- ​​​​​​​हूक
कहानी का आधार यह कोई कहानी नहीं है। इसका फिलहाल तो कोई मोड़ नहीं है क्योंकि इसके किरदारों की कोई शक्ल, कोई आवाज़, कोई आज, कल हम नहीं जानते हैं। हां, इसमें किरदार ज़रूर हैं। किरदारों के रूप में एक परिवार है। चंद सदस्य हैंStory of Ritu Dadu - Hook
कहानी का आधार
यह कोई कहानी नहीं है। इसका फिलहाल तो कोई मोड़ नहीं है क्योंकि इसके किरदारों की कोई शक्ल, कोई आवाज़, कोई आज, कल हम नहीं जानते हैं। हां, इसमें किरदार ज़रूर हैं।
किरदारों के रूप में एक परिवार है। चंद सदस्य हैं उसके। चार या शायद पांच या छह...तय नहीं है इनकी गिनती भी। जो तय है, वो ये कि यह परिवार सड़क किनारे खड़ा है।
क्यों? पता नहीं। कहां से आया है, कहां जाएगा...मालूम नहीं। क्या जाने उनका रहन-सहन कैसा है? वो जिस सड़क पर खड़े हैं, वो किसी शहर की है, कस्बे या गांव की? या कोई राजमार्ग है? दोराहा-तिराहा है?
हूक
केशव पत्नी रीमा और दो वर्ष के बेटे के साथ बस से उतर कर गांव के मुहाने पर खड़ा था। गांव में अंदर जाने के लिए कोई साधन तलाश रहा था। चिलचिलाती धूप में रीमा बेटे को आंचल में छुपा, धूप से बचने के लिए आस-पास कोई पेड़ या छप्पर ढूंढ रही थी।
इतनी ही देर में उनके पास एक काले रंग की आलीशान गाड़ी आकर रुकी, केशव ने देखा कि उनके पड़ोस में रहने वाले घनश्याम काका की बेटी नंदिनी गाड़ी से उतर रही है।
उसने चहक कर पूछा, ‘अरे गांव जा रहे हो ना, बैठो गाड़ी में।’
गाड़ी नंदिनी स्वयं चला रही थी, उसने गाड़ी के आगे का दरवाजा खोलकर रीमा को बैठा दिया, केशव गाड़ी में पीछे की सीट पर बैठ गया, गाड़ी के आईने में केशव को नंदिनी का आत्मविश्वास से परिपूर्ण चेहरा नज़र आ रहा था। वह बता रही थी कि उसका विवाह गांव के पास ही सिंहगढ़ में हुआ है, वह वहां के कॉलेज में संस्कृत की प्रोफेसर है। समय-समय पर अपने माता पिता से मिलने आती रहती है।
हल्के पीले रंग के सूट में नंदिनी बहुत ही खूबसूरत लग रही थी। आज से तीन चार वर्ष पूर्व केशव के माता पिता नंदिनी को अपने घर की बहू बनाना चाहते थे तो केशव ने यह कहकर इस रिश्ते को नकार दिया था कि उसे गांव की गंवार लड़की से विवाह नहीं करना। उसे स्मार्ट अंग्रेजी माध्यम से पढ़ी हुई पत्नी चाहिए।
आज न चाहते हुए भी केशव अपनी पत्नी रीमा जो शहर की थी, उससे नंदिनी की तुलना कर रहा था, पता नही क्यों केशव के दिल में एक हूक सी उठ रही थी।